Gestorwe polisieman by Uniegebou vereerA.o Jan Esterhuysen. (Foto: Facebook) Die adjudant‑offisier wat verlede jaar deur ŉ vermoedelik dronk motoris by ŉ padblokkade in Gauteng doodgery is, se naam sal nou op die polisie se muur van herinnering aangebring word. “Vir ao. Jan Christoffel Esterhuysen, vir die eed wat jy afgelê het, jou braafheid om te beskerm en te dien, die Suid-Afrikaanse polisiediens bedank jou,” lui ŉ inskrywing op die polisie se Twitter-rekening. “In liefdevolle herinnering het die polisie dit gepas gevind om jou naam op die polisie se nasionale muur van herinnering te graveer.” Die muur is by die Uniegebou in Pretoria. Polisiemanne wie se name op dié muur aangebring word, het besonders braaf en onselfsugtig opgetree in die uitvoering van hul diens om geregtigheid aan slagoffers van misdaad te laat geskied. Esterhuysen was verbonde aan Fochville se eenheid vir sigbare polisiëring en het ten tye van sy dood 27 jaar van lojale diens aan die polisie gelewer. Hy was op 16 Oktober 2021 besig om die vloei van verkeer by ŉ padblokkade in Khutsong aan die Wes-Rand te beheer, toe ŉ 20-jarige motoris deur die blokkade gery en Esterhuysen sowel as ŉ stilstaande motor getref het. Die bestuurder het van die toneel probeer vlug, maar ander polisielede kon daarin slaag om hom vas te trek. Esterhuysen is na die hospitaal gehaas, waar hy aan sy beserings beswyk het. Ao. Jan Esterhuysen se naam word by due Uniegebou se muur van herinnering aangebring. (Foto: Twitter/ Saps)